VEGA præsenterer

**Himmelflyvende, smukke popsange fra Highasakite**

*Den 1. maj bliver Store VEGA spækket med smukke lyriske godbidder, når det eminente, norske liveband, Highasakite, sender lytterne i indiepophimlen!*

Det anmelderroste, norske indieband er tilbage med den spritnye single ”Can I Be Forgiven”, der udkommer i dag. Nummeret er det første udspil fra deres kommende album *The Bare Romantic*.

Den kommende udgivelse kommer i slipstrømmen af deres sidste album *Uranium Heart*, som udkom for bare otte måneder siden. Bandet har på det nye album arbejdet sammen med navne som Stian Westerhus fra Jaga Jazzist samt Pumas og folk-komponisten Sarah-Jane Somre.

Bandet leverer højtsvævende, organisk indiepop, med sangerinden Ingrid Helene Håviks smukke stemme i front. Lydbilledet er spækket med slående synthflader og fremaddrivende, elektroniske beats.

Highasakite slog massivt igennem tilbage i 2014, da de udgav deres album *Silent Treat*, der tilbragte over to år på den norske Top 40-hitliste. Efterfølgeren *Camp Echo* cementerede deres status og indbragte et hav af norske Grammys samt udbredt international anerkendelse fra bl.a. Pitchfork, NME, The Guardian og Vogue.

Bandet blev dannet tilbage i 2010 af trommeslager Trond Bersu og Håvik, mens de studerede jazz på Trondheim Jazz konservatorie. I 2012 udkom deres debutalbum *All That Floats Will Rain,* og bandet har ikke set sig tilbage siden. Bon Iver tweetede bl.a.  efter at have set dem på Øya festivalen: “Holy shit this was a crazy band”.

Highasakite er kendt for deres ekstraordinære sceneoptrædener og er blevet et berømt international liveband. De har skabt magiske øjeblikke på festivaler som Glastonbury, Latitude, Roskilde og Field Day.

**Fakta om koncerten:**

Highasakite (NO)

Fredag d. 1. maj kl. 20.00

Store VEGA, Enghavevej 40, 1674 København V

Billetpris: 200 kr. + gebyr

Billetsalget starter i dag via vega.dk og Ticketmaster